SALUDSOD DAGITI AGTUTUBO
Nakasaganaak Kadin a Makiasawa?
Sakbay a masungbatam dayta a saludsod, masapul nga am-ammuem pay a naimbag ti bagim. Kas pagarigan, usigem dagitoy:
Relasion
Kasano ti panangtratom kadagiti nagannak ken kakabsatmo? Masansan kadi a saanka a makapagteppel, a nalabit awan daydayawna wenno makapasakit ti panagsasaom kadakuada? Ania ti makunada kenka maipapan iti dayta? No kasano ti panangtratom iti pamiliam, kastanto met ti panangtratom iti asawam.—Efeso 4:31.
Kababalin
Positiboka kadi wenno negatibo? Nainkalinteganka kadi, wenno kanayon nga ipapilitmo nga aramiden ti kaykayatmo? Kabaelam kadi ti agtalinaed a kalmado kadagiti makapa-stress a situasion? Naanuska kadi? Ti panangipakitam itan kadagiti galad a nadakamat iti Galacia 5:22, 23 ti tumulong kenka nga agsagana iti panagbalinmo nga asawa inton agangay.
Pinansial
Komusta ti panagbadyetmo? Masansan kadi nga umutangka? Maanusam kadi ti maysa a trabaho? No saan, apay? Maigapu kadi iti kita ti trabaho? Iti amo? Wenno gapu iti kababalinmo wenno ugalim a masapul a balbaliwam? No saanmo nga ammo nga iggaman ti bukodmo a kuarta, kasanonto laengen no addan pamiliam?—1 Timoteo 5:8.
Espiritualidad
No maysaka kadagiti Saksi ni Jehova, ania ti ar-aramidem tapno mataginayon ti nasayaat a relasionmo iti Dios? Uray awan mangibagbaga kenka, basbasaem kadi ti Biblia, mangaskasabaka, ken makiparpartisiparka kadagiti Nakristianuan a gimong? Ti pakiasawaam ket maikari a maaddaan iti asawa a natibker ti espiritualidadna.—Eclesiastes 4:9, 10.
No mas am-ammom ti bagim, nalaklakaka a makabirok iti makatulongto kenka nga agbalin a nasaysayaat a tao.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn